SKRIFTLIG FORESPØRGSEL E-0711/03

af Luigi Vinci (GUE/NGL) til Kommissionen

(10. marts 2003)

Om: Udvidelse af Malpensa-lufthavnen ved Milano

Mener Kommissionen ikke, at den procedure, der er fulgt ved indgåelsen af offentlige indkøbsaftaler i forbindelse med udvidelsen af den italienske Malpensa-lufthavn, er i strid med gældende EU-ret, navnlig bestemmelserne om offentlige indkøbsaftaler, og at udvidelsesplanerne langt overskrider de i det oprindelige projekt fastlagte grænser og således på ingen måde holder sig inden for de oprindeligt fastlagte rammer? Mener Kommissionen ikke, at der må foretages en miljøkonsekvensvurdering, inden arbejdet går i gang?

Svar afgivet på Kommissionens vegne af Frederik Bolkestein

(14. april 2003)

Kommissionen er ikke på grundlag af de oplysninger, det ærede medlem giver i sin skriftlige forespørgsel, og de talrige dokumenter, der er vedlagt, i stand til at vurdere, om den udbydende myndighed SEA

eventuelt har overtrådt fællesskabsretten vedrørende offentlige indkøbsaftaler ved tildelingen af arbejderne i forbindelse med udvidelsen af Malpensa-lufthavnen. Kommissionen skal dog oplyse det ærede medlem om, at dens tjenestegrene (Generaldirektoratet for det Indre Marked, Direktoratet for Udbudspolitik) er villige til at undersøge ethvert yderligere element, der vil kunne kaste lys over arten og omfanget af den i den pågældende skriftlige forespørgsel omhandlede overtrædelse af fællesskabsretten vedrørende offentlige indkøbsaftaler.

Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1), ændret ved Rådets direktiv 97/11/EF af 3. marts 1997(2), herefter benævnt direktivet, fastsætter, at projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives et krav om tilladelse og en vurdering af denne indvirkning, inden der gives tilladelse. Projekter, der er opført i bilag I til dette direktiv, skal vurderes i overensstemmelse med artikel 5 til 10. For projekter, der er opført i bilag II, skal medlemsstaterne ved hjælp af: (a) en undersøgelse i hvert enkelt tilfælde, eller (b) grænseværdier eller kriterier fastsat af medlemsstaten afgøre, om projektet skal vurderes i henhold til artikel 5 til 10.

Lufthavne med en start- og landingsbane på mindst 2 100 m er omhandlet i bilag I til direktivet (klasse 7 a). Ændringer eller udvidelser af projekter i bilag I eller II, som allerede er godkendt, er udført eller er ved at blive udført, og som kan være til skade for miljøet, er opført i bilag II i direktivet (klasse 13).

For at indsamle oplysninger om det rejste spørgsmål og vurdere dets overensstemmelse med ovennævnte bestemmelser i fællesskabsretten har Kommissionen for nylig rettet en henvendelse til de italienske myndigheder med anmodning om at få tilsendt oplysninger. Hvis det konstateres, at der foreligger ukorrekt anvendelse af ovennævnte bestemmelser i det tilfælde, det ærede medlem har påpeget, vil Kommissionen ikke tøve med at tage de nødvendige skridt i overensstemmelse med dens beføjelser i henhold til EF-traktatens artikel 211 for at sikre overholdelse af fællesskabsretten.

(1) EFT L 175 af 5.7.1985.

(2) EFT L 73 af 14.3.1997.